পাঠকের অবশ্যই জানা থাকবে যে, রহমতগঞ্জ আবহমান গ্রামবাংলার একটি খন্ডচিত্র। অসংখ্য নদ-নদীর জালের মধ্যে গেঁথে থাকা সবুজ গ্রামের একটি। রহমতগঞ্জের মতো আরও হাজারো গ্রাম আছে আমাদের এ প্রিয় মাতৃভূমি বাংলাদেশে। প্রায় প্রত্যেক গ্রামেই আছে জাফর, হাসান, আমির, রোসমত আলী কিংবা সাবিনার মতো চরিত্র। চরিত্রগুলোর মধ্যে পার্থক্যও খুব বেশি নেই। খুবই সামান্য। কোন কোন চরিত্র এক সময় বড় হয়। কখনও বা ছাপিয়ে যায় রাষ্ট্র কিংবা বিশ্বকেও আবার কোন কোন চরিত্র মিশে যায় এ শ্যামল বাংলার প্রকৃতিক পরিবেশের মাটি কিংবা পানিতে। প্রকৃতির কোলে বেড়ে ওঠা মানুষ এক সময় মিশে যায় প্রকৃতিতেই।